Südameasi

"Südameasi" on Suurbritannia politseidraamasari, mis valmis aastatel 1992–2009 kommertstelekanalis ITV (endine Yorkshire Television).

Eestis on sarja näidanud Eesti Televisioon ja TV3.

"Südameasja" sündmustik toimub 1960. aastate Inglismaa väikelinnas.

Seriaali aluseks on Nicholas Rhea poolautobiograafilised konstaablisarja lood. "Südameasja" tunnusmeloodiaks on Buddy Holly tuntuks lauldud lugu "Heartbeat", mida sarjas esitab Nick Berry.

Võttepaikade geograafia 

"Südameasja" peamised võttepaigad asuvad North Yorkshire'is Goathlandi külas (sarjas Aidensfield) ja selle ümbruses, näiteks vaated nõmmele on filmitud rahvuspargis North York Moors. Osa linnastseene filmiti külast üheksa miili kaugusel asuvas sadamalinnas Whitbys.

The Goathland Hotelis paiknes kõrts Aidensfield Arms. Filmimine toimus hotelli baaris esimese nelja aasta jooksul. Hiljem koliti stuudioseinte vahele, kuhu ehitati baari täpne interjöör. Kõrtsi ümbrust kujutavad välivõtted toimusid jätkuvalt hotelli juures. Lord Ashfordly kodu Ashfordly Halli filmiti Thornton Watlass Hallis, Thornton Watlassis.

Küla konstaabli elukoht Aidensfield Police House paiknes Askwithis ja West Yorkshire'is Otleys asus Ashfordly politseijaoskond. Leedsis, Yorkis, Sheffieldis, Hullis, Middlesbrough's, Northallertonis, Harrogate'is ja Saltburn-by-the-Seas filmiti suurlinnaelu kujutavad osad.

Sündmustiku ajatelg 
"Südameasja" sündmustik algab 1964. aastal (näiteks osas 1.3 mainitakse "äsja ilmunud" biitlite filmi ja albumit "A Hard Day's Night") ja liigutakse edasi umbes "reaalajas", kuni jõutakse 1969. aastani.

Otseseid ajaviiteid kohtab näiteks "Südameasja" osas 3.7 ("Father's Day"), kus surnud mehe kirstu kaanel on kiri "surnud 4. mail 1965" ja osas 7.17 ("Brainstorm") on näha logiraamatu dateeringut 20. august 1967. 
Reaalset ajaloolist sündmust on kujutatud osas 16.21 ("One Small Step"), kui Aidensfieldi küla elanikud kogunevad kõrtsi vaatama Apollo 11 maandumist Kuule (20. juuli 1969).

Näitlejad ja tegelased 

1992. aastal eetrisse jõudnud lugu algab sellest, kui noor abielupaar, politseikonstaabel Nick Rowan (Nick Berry) koos abikaasa doktor Kate Rowaniga, kolib Londonist Yorkshire'i krahvkonna Aidensfeldi külla. Esimesed seeriad keskendusid täielikult kahele peategelasele ning nende tegemistele külas. Hiljem, kui sari üha populaarsust kogus, hakati igas osas käsitlema ühte kriminaal- ja meditsiinilist süžeeliini, millele lisati Aidensfieldi elanike igapäevaseid rõõme ja muresid.

Peagi hakkasid sarja kõrvalliinides tegutsema külakõrtsi Aidensfield Arms perenaine Gina Ward (Tricia Penrose), autoremonditöökoja (Aidensfield Garage) omanik ja surnumatja Bernie Scripps (Peter Benson) ning veidi kohtlase olemisega takso- ja veoautojuht David Stockwell (David Lonsdale). Pärast Kate Rowani surma leiab Nick uue armastuse ning konstaabel abiellub kohaliku õpetaja Jo Westoniga (Juliette Gruber). Hiljem emigreerub paar Kanadasse.

Sarja jooksul on vahetunud mitmed kesksed tegelaskujud, nii Aidensfieldi konstaablid kui ka perearstid. "Südameasja" raudvaraks kujunes politsei vanemkonstaabel, hilisem kõrtsiomanik Oscar Blaketon (Derek Fowlds, 1992–2009), staažikas politseinik Alf Ventress (William Simons, 1992–2009) ning konstaabel Philip "Phil" Montgomery Bellamy (Mark Jordon, 1992–2007).

Sarja koomika eest hoolitsesid küla sullerid.

Politsei

Ashfordly vanemkonstaablid  
 Derek Fowlds – Oscar Blaketon, hiljem pensionil (1992–2009). Politseiteenistuse ajal kapriisne, küüniline ja kõiges kahtlev vanemkonstaabel. Vanemaks saades muutus ta tasakaalukamaks. Erilist peavalu valmistas talle külas tegutsev suller Claude Greengrass (Bill Maynard). Pärast infarkti saadeti ta pensionile. Töötas Aidensfieldi postkontoris ja universaalkaupluses ning lõpuks sai kõrtsi Aidensfield Arms omanikuks, kus töötab koos selle endise omaniku vennatütre Ginaga (Tricia Penrose). Oscar Blaketon on lahutatud ja tal on poeg Graham, kes teda aeg-ajalt külastab. Ta kuulub kohaliku omavalitsuse volikogusse. Vana sõbra Alfred Ventressiga teevad ka eradetektiivitööd.
 Nick Berry – Nicholas "Nick" Rowan, alguses Aidensfieldi küla konstaabel (1992–1998).
 Philip Franks – Raymond Craddock (1998–2002). Korralik, kuid edev ja pompoosne waleslane. Tema hobid olid jalgrattasõit ja tantsimine. Sarja kaheksandal hooajal läheb ta oma abikaasast Pennyst lahku, kuid mõne aja pärast (üheteistkümnes hooaeg) hakkavad nad oma suhteid parandama. Samal ajal Raymond Craddock edutakse ning paar lahkub Ashfordlyst. 
 Georgie Glen – Jennifer Nokes (2000–2001, 2003–2005, 2009). Nais-vanemkonstaabel, kes asendab sarjas eri aegadel Ashfordly vanemkonstaableid.
 Duncan Bell – Dennis Ian Merton (2002–2004). Range ja väärikas šotlane. Igati lugupeetud ülemus oma alluvate seas. Ta abiellus apteeker Jenny Latimeriga (Sarah Tansey). Pingeline töö muutis aga abielu keeruliseks ning pärast oma naise haigestumist otsustas Merton teenistusest lahkuda (14. hooaeg).
 John Duttine – George Miller (2005–2009). Range yorklane. Enne Ashfordlyt töötas Yorki linna politseis. Elab Yorkis naise Jeannie (Jessica Turner) ning kahe tütre – Jo (Pip Ripley, rahuaktivist) ja Cheryliga. Ta isa töötas kogu elu söekaevanduses, kus ka George oli nooruses töötanud.

Aidensfieldi küla konstaablid 

 Nick Berry – Nicholas "Nick" Rowan, hiljem Ashfordly vanemkonstaabel (1992–1998) 
 Jason Durr – Michael "Mike" Dunstan Bradley (1997–2003)
 James Carlton – Stephen "Steve" Crane (2002–2004) 
 Jonathan Kerrigan – Robert "Rob" Walker (2004–2007) 
 Joseph McFadden – Joe Mason (2007–2009)

Teisi Ashfordly politseinikke 
 William Simons – konstaabel Alfred "Alf" Ventress, hiljem ametnik politseijaoskonnas (1992–2009). Sümpaatne ja tagasihoidlik, konstaablina kujutati tegelaskuju kui ambitsioonitut ja motivatsioonita inimest. Kuulus oma entsüklopeediliste teadmiste poolest. Kirglik suitsetaja. Abielus (Mrs Ventress), kuid seriaalis pole kunagi tema naist näidatud. Tal on tütar Gail, kes elavat Cardiffis (osa 6.8.).
 Mark Jordon – konstaabel Philip "Phil" Montgomery Bellamy (1992–2007). Vaoshoitud, suure südame ja hea huumorimeelega küla konstaabel. Phili suur armastus kuulub kõrtsi perenaisele Gina Wardile, kus ei puudu ka hingepiinad, valu ja ängistus. Abiellumise nimel loobus ta korra politsei tööst. Esimese lapse surm viis neid Ginaga lahku. Pärast pikka üksindust üritab suhteid luua kohaliku apteekri Jenny Latimeriga. Mõned aastad hiljem abiellub ta kolme lapsega üksikemaga Debbie Blackiga. Kooselu varjutab naise alkoholiprobleemid. Hilisem avastus, et Debbie esimene abikaasa on siiski elus, muutis nende abielu kehtetuks. Naine lahkub koos lastega Lõuna-Aafrikasse. Aeg parandab haavad ning Gina ja Phil jõuavad taas teineteisele lähemale. Tagasilöök on Phili kartus kaasasündinud südamehaiguse ees, mis on hauda viinud tema isa ja vanaisa. Tegelikult polnud olukord nii hull. Pärast edukat operatsiooni teeb ta haiglavoodis Ginale abieluettepaneku, mille naine vastu võtab. Konstaabli elu lõppeb traagiliselt, hukkudes ühe haarangu käigus. Tema nime saab peagi sündinud poeg.
 Ryan Early – konstaabel Thomas "Tom" Nicholson (2001–2002). Innukas ja heatahtlik Nicholson saabub Ashfordly Scarborough'st. Üritab liini ajada nii Gina Wardi, kui ka Jenny Latimeriga. Hukkub kurjategija kinnipidamise käigus.
 Steven Blakeley – konstaabel Geoffrey "Geoff" Younger (2004–2009). Äsja teenistusse tulnud – noor ja roheline politseinik. Igati püüdlik, kuid liigses agaruses teeb sageli koomilisi vigu. Geoff süda kuulub garaažis töötavale Rosiele, kuid see ei leia vastuarmastust. Poisi isa on ravimatu alkohoolik.
 Clare Wille – kriminaaluurija Rachel Dawson (2006–2009). Range kriminaalpolitsei vanemkonstaabel. Üritab suhteid luua nii Rob Walkeri kui ka Joe Masoniga. Saab haavata ja lahkub teenistusest (armuafäär endast kõrgemal seisva politseinikuga).
 Rupert Ward-Lewis – konstaabel Don Wetherby (2007–2009). Politseinik saabub Ashfordlysse, et asendada Aidensfieldi ajutist konstaablit Joe Masonit. Kuid esimesel teenistuspäeval hukkub haarangu käigus konstaabel Philip Bellamy ning meest palutakse jääda surnud kaaslast asendama. Juhtum tekitab Donis aeg-ajalt süümepiinu. Tegeleb politseinike leskede fondiga. Don Wetherby on abielus ja ühe poja isa. Peagi kooselu puruneb. Meest ahistab vaimuhaige naine, endine tuttav Northallertonist.

Meditsiinipersonal

Aidensfieldi arstid 
 Frank Middlemass – Alex Ferrenby (1992–1993)
 Niamh Cusack – Kate Rowan (1992–1995)
 David Michaels – Neil Bolton (1997–1999)
 Clare Calbraith – Tricia Summerbee (2000–2002)
 Francis Matthews – James Alway (2002–2003)
 Aislín McGuckin – Liz Merrick (2003–2004)
 Sophie Ward – Helen Walker, varem Helen Trent (2004–2006)

Muu meditsiinipersonal 
 Peter Firth – James Radcliffe (1994)
 Kazia Pelka – Maggie Bolton (1995–2001)
 Sarah Tansey – Jenny Merton, varem Jenny Latimer (2001–2004)
 Lisa Kay – Carol Cassidy (2006–2009)
 Leon Ockenden – Chris Oakley (2007–2008)

Aidensfield Armsi töötajad 

 Stuart Golland – George Ward, kõrtsmik (1992–1996)
 Tricia Penrose – Georgina Ward (1993–2009)
 Derek Fowlds – Oscar Blaketon, endine Ashfordly politsei vanemkonstaabel
 Arbel Jones – Mary Ward, Gina Wardi tädi (1998–2000) 
 Christine Bottomley – Susie Ward (2003; viis osa) 
 Nikki Sanderson – Dawn Bellamy (2008–2009)

Küla sullerid 
 Bill Maynard – Claude Jeremiah Greengrass (1992–2000)
 Geoffrey Hughes – Vernon Scripps (2001–2005; 2007)
 Gwen Taylor – Peggy Armstrong (2005–2009)

Aidensfield Garage'i töötajad 
 Peter Benson – Bernard Scripps (1995–2009)
 David Lonsdale – David Stockwell (üksikutes osades 1993–1995, pidevalt 1996–2009)
 Vanessa Hehir – Rosemary Cartwright (2004–2007)

Tunnusmuusika 
Sarja tunnusmuusikaks on Buddy Holly rockabilly-hitt "Heartbeat", mille autoriteks Bob Montgomery ja Norman Petty. Laul pärineb plaadilt "The Buddy Holly Story" (1958). Nick Berry esitatud laulu uusversioon jõudis 1992. aastal Suurbritannia singlite edetabelis teisele kohale. Eesti ansambel Kollane Allveelaev G tegi loost eestikeelse variandi pealkirjaga "Südameasi".

Sarja jaod 
"Südameasja" sarja toodeti 18 hooajaga 372 osa. Esimene osa ("Changing Places") valmis 26. novembril 1991 ning jõudis Briti telekanalile 10. aprillil 1992. Viimane osa ("Sweet Sorrow", 18.372) valmis 8. mail 2009. Nii Suurbritannia kui ka Eesti telekanalid näitasid seda osa 12. novembril 2010, Rootsi TV4 aga juba 4. septembril ja Taani TV2 Charlie 24. detsembril 2009. Sarjas on üheksa jõuluosa.

Eriprojektid 
 "10 Years of Heartbeat" (13. aprill 2002). Dokumentaalfilm. Ülevaade sarja kümne aasta tegemistest.
 "Heartbeat: Christmas Album" (18. detsember 2005). "Südameasja" jõulueri. Nostalgiline tagasivaade sarja jõuluosadele, intervjuud osatäitjatega.
 "Heartbeat: Farewell Phil" (24. detsember 2007). Erisaade politseikonstaabel Phil Bellamyst .

Vastukajad 
Sarja võttepaigad on tänapäeval kujunenud turismimagnetiteks, millest saavad kasu ka kohalikud elanikud. Pärast "Südameasja" lõpetamise teate levikut algatasid Goathlandi elanikud allkirjade kogumist sarja jätkamiseks. Ligi 12 000 laekunud toetusavaldust aga ei suutnud muuta ITV juhtkonna otsust.

Tunnustus 
"Südameasi" on võitnud järgmisi auhindu
 1995 – ITV Programme of the Year (Television and Radio Industries Club Award e TRIC Award)
 1998 – ITV Programme of the Year 
 1999 – Best Performing Peak-Time Drama 
 2007 – Best European Drama 
 2008 – Best Drama

Kirjandus

Nicholas Rhea konstaablisarja lood 
 Constable on the Hill (1979)
 Constable on the Prowl (1980)
 Constable around the Village (1982)
 Constable across the Moors (1982)
 Constable in the Dale (1983)
 Constable by the Sea (1985)
 Constable along the Lane (1986)
 Constable at the Double (1988)
 Constable in Disguise (1989)
 Constable among the Heather (1990)
 Constable by the Stream (1991)
 Constable around the Green (1993)
 Constable beneath the Trees (1994) 
 Constable in Control (1994)
 Constable in the Shrubbery (1995)
 Constable versus Greengrass (1995) 
 Constable about the Parish (1996)
 Constable at the Gate (1997)
 Constable at the Dam (1997) 
 Constable over the Stile (1998) 
 Constable under the Gooseberry Bush (1999)
 Constable in the Farmyard (1999)
 Constable around the Houses (2000)
 Constable along the Highway (2001)
 Constable goes to Market (2002)
 Constable Along the River-bank (2002)
 Constable in the Wilderness (2003)
 Constable around the Park (2004)

Telesarjad 
 Geoff Tibballs. "Heartbeat" Chronicles. Andre Deutsch Ltd (1999)
 Nicholas Rhea. "Heartbeat. The story behind the series". Mortons Media Group (2008)

"Maahaigla" 
Sarjast "Südameasi" kasvas välja mereäärse linnakese Elsinby (fiktiivne linn, võtted toimusid Whitbys) St. Aidan's Royal Free Hospitali personali elu kujutav telesari "Maahaigla" ("The Royal"). Haiglaseriaalis astuvad üles episoodiliselt ka "Südameasja" tegelaskujud, näiteks Claude Greengrass jt..

Viited

Välislingid 
Tutvustus ITV kodulehel
Tutvustus Eesti Televisiooni kodulehel
An unofficial Heartbeat source

Suurbritannia draamasarjad
Suurbritannia kriminaalsarjad
Arstisarjad
ITV telesaated